《学诗吟十首 其十》
元代·方回

吾性能忍穷，所以不仕宦。两纪加一载，考槃歌在涧。

当车稳杖屦，当肉饱藜苋。虽然鲜欢娱，终不堕忧患。

忆昔四十九，奏书似台谏。请剑斩佞臣，此贼罪恶贯。

倏忽三十秋，往事如梦幻。不死踰八旬，几度见宾雁。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。